Document ID: 32009D0306

32009D0306
L 090/20
SLUŽBENI LIST EUROPSKE UNIJE
ODLUKA VIJEĆA
od 30. ožujka 2009.
o produljenju i izmjeni Sporazuma o znanstvenoj i tehnološkoj suradnji između Europske zajednice i Vlade Sjedinjenih Američkih Država
(2009/306/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 170. stavak 2. u vezi s prvom rečenicom iz prvog podstavka članka 300. stavka 2. i prvim podstavkom članka 300. stavka 3.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
budući da:
(1)
Vijeće je Odlukom 98/591/EZ (2) odobrilo sklapanje Sporazuma o znanstvenoj i tehnološkoj suradnji između Europske zajednice i Vlade Sjedinjenih Američkih Država (dalje u tekstu „Sporazum”), koji je stupio na snagu 14. listopada 1998.
(2)
Člankom 12. točkom (b) predviđeno je, posebno, da se Sporazum može produljiti na dodatna razdoblja od po pet godina, uz mogućnost njegove izmjene, uz pisanu suglasnost obiju stranaka.
(3)
Vijeće je Odlukom 2004/756/EZ (3) obnovilo Sporazum na daljnji rok od pet godina s učinkom od 14. listopada 2003.
(4)
Sjedinjene Američke Države izvijestile su Komisiju kako bi pozdravile produljenje Sporazuma za još pet godina. Štoviše, ubrzano produljenje bilo bi u interesu obiju stranaka.
(5)
Sadržaj produljenog Sporazuma bit će jednak sadržaju Sporazuma koji je istekao 13. listopada 2008. uz izuzetak tehničke izmjene koja se uglavnom sastoji od toga što su na popis sektora za aktivnosti suradnje pridodana istraživanja na području sigurnosti i svemira, u skladu s područjem primjene Sedmog okvirnog programa Zajednice za istraživanja.
(6)
Produljenje Sporazuma bi stoga trebalo odobriti u ime Zajednice,
DONIJELO JE OVU ODLUKU:
Članak 1.
Ovim se u ime Zajednice na daljnji rok od pet godina produljuje Sporazum o znanstvenoj i tehnološkoj suradnji između Europske zajednice i Vlade Sjedinjenih Američkih Država, (dalje u tekstu „Sporazum”), podložno izmjeni utvrđenoj u Prilogu ovoj Odluci.
Članak 2.
Postupajući u skladu s člankom 12. Sporazuma i u ime Zajednice, Predsjednik Vijeća obavješćuje Vladu Sjedinjenih Američkih Država kako je Zajednica okončala interne postupke potrebne da Sporazum (4) stupi na snagu.
Članak 3.
Ova se odluka objavljuje u Službenom listu Europske unije.
Sastavljeno u Bruxellesu 30. ožujka 2009.

Labels: 7
18
15
5